Ο κ. Σαμαράς σε παλαιότερη συνεδρίαση της Κοινοβουλευτικής Ομάδας της ΝΔ, τον Μάρτιο του 2013 | ΜΠΑΛΤΑΣ ΚΩΣΤΑΣ/INTIMENEWS

Οσο πλησιάζει η ημέρα -εντός της προσεχούς εβδομάδας- που θα τεθεί προς ψήφιση στη Βουλή το νομοσχέδιο της συμφωνίας της ελληνικής κυβέρνηση με τους Θεσμούς πληθαίνουν οι φωνές της αντιπολίτευσης κατά αυτής της συμφωνίας.

Τη δική του παρέμβαση έκανε και ο πρώην πρωθυπουργός, Αντώνης Σαμαράς. Οχι μόνο για να τονίσει ότι «πρόκειται για τη μεγαλύτερη πολιτική εξαπάτηση που γνώρισε ποτέ η πατρίδα μας», αλλά και για να υπενθυμίσει πού βρισκόταν η ελληνική οικονομία πριν από ακριβώς τρία χρόνια, δηλαδή όταν ήταν ο ίδιος αρχηγός της ελληνικής κυβέρνησης.

Στη δήλωσή του κ. Σαμαράς τονίζει ότι τον Μάιο του 2014 το υπουργείο Οικονομικών προέβλεπε ότι το ΑΕΠ θα άγγιζε τα 217 δισ. το 2018, ενώ σήμερα η κυβέρνηση κάνει λόγο για μία πρόβλεψη της τάξεως των 188 δισ. ευρώ.

«Δηλαδή χάνουμε 29 δις ευρώ εισοδήματος εξαιτίας της κυβέρνησης Τσίπρα-Καμμένου! Κάθε ελληνικό νοικοκυριό γίνεται 7.000 ευρώ φτωχότερο! Και ταυτόχρονα, οι φτωχότεροι Έλληνες θα πληρώνουν επί πλέον και τα 14,2 δις ευρώ αχρείαστα μέτρα λιτότητας που τους επέβαλαν!», σημειώνει ο ίδιος.

«Με την κατάθεση του 4ου Μνημονίου μέχρι το 2021, αποκαλύπτεται σε όλους η μεγαλύτερη πολιτική εξαπάτηση που γνώρισε ποτέ η Πατρίδα μας», καταλήγει χαρακτηριστικά ο πρώην πρωθυπουργός.